A picture containing chart

Description automatically generated

|  |
| --- |
| **A picture containing text  Description automatically generated** |
| **ESAO**  **LABĀKA POLITIKA LABĀKAI DZĪVEI** |

Par šā dokumenta publicēšanu atbildīgs ir ESAO ģenerālsekretārs. Šajā dokumentā reproducēti ESAO juridiskie instrumenti, un tajā var būt ietverti papildu materiāli. Papildu materiālos izteiktie uzskati un apgalvojumi ne vienmēr atspoguļo ESAO dalībvalstu oficiālos viedokļus.

Ne šis dokuments, ne jebkādi tajā iekļautie dati un kartes nemaina nevienas teritorijas statusu vai suverenitāti pār šādu teritoriju, starptautiskās robežas un nevienas teritorijas, pilsētas vai apgabala nosaukumu.

Lai piekļūtu ESAO juridisko instrumentu oficiālajiem un jaunākajiem tekstiem, kā arī citai saistītajai informācijai, lūdzam skatīt ESAO juridisko instrumentu krājumu, kas atrodams http://legalinstruments.oecd.org.

|  |
| --- |
| **Citējot šo dokumentu, lūdzam izmantot šādu atsauci:**  “OECD, *Recommendation of the Council on Transparency and Procedural Fairness in Competition Law Enforcement*, OECD/LEGAL/0465” [ESAO *Padomes Rekomendācija par konkurences tiesību aktu piemērošanas pārskatāmību un procesuālo taisnīgumu*, *OECD/LEGAL/0465*]. |

Sērija: ESAO juridiskie instrumenti

**Izmantotās fotogrāfijas:** © TarapongS / iStock

© ESAO 2021. gads

|  |
| --- |
| Šis dokuments tiek nodrošināts bez maksas. To drīkst reproducēt un izplatīt bez maksas, nepieprasot nekādas turpmākas atļaujas, kamēr vien tas nekādā veidā netiek pārveidots. To nedrīkst pārdot.  Šis dokuments ir pieejams abās ESAO oficiālajās valodās (angļu un franču valodā). To drīkst tulkot citās valodās, ja tulkojums tiek apzīmēts ar uzrakstu “neoficiāls tulkojums” un ietver šādu atrunu: *“Šo tulkojumu ir sagatavojis [TULKOJUMA AUTORA VĀRDS, UZVĀRDS], un tas ir paredzēts tikai informatīviem mērķiem, un ESAO nevar garantēt tā pareizību. Vienīgās oficiālās versijas ir teksti angļu un franču valodā, kas pieejami ESAO tīmekļa vietnē http://legalinstruments.oecd.org.”* |

**Vispārīga informācija**

Rekomendāciju par konkurences tiesību aktu piemērošanas pārskatāmību un procesuālo taisnīgumu (turpmāk – “Rekomendācija”) 2021. gada 6. oktobrī pieņēma ESAO Padome pēc Konkurences komitejas priekšlikuma.

Šajā rekomendācijā noteikti kopīgi konkurences tiesību aktu pārskatāmas un godīgas piemērošanas standarti. Tās mērķis ir nodrošināt objektīvu un saprātīgu attieksmi pret pusēm, attiecībā pret kurām tiek veikta izmeklēšana, un to aizstāvības tiesību īstenošanu. Tās mērķis ir arī uzlabot piemērošanas lēmumu precizitāti un efektivitāti.

#### ESAO darbs attiecībā uz konkurences tiesību aktu piemērošanas pārskatāmību un procesuālo taisnīgumu un nepieciešamība izstrādāt rekomendāciju

Jautājumus par konkurences tiesību aktu piemērošanas pārskatāmību un procesuālo taisnīgumu Konkurences komiteja ir aplūkojusi dažādos aspektos kopš 2011. gada. Padome ir arī atzinusi pārskatāmības un godīguma standartu nozīmi vairākos ESAO juridiskajos instrumentos, kas attiecas uz konkurences tiesību aktu piemērošanu (skat. “saistītos juridiskos instrumentus”).

Veicot ESAO analītisko darbu, tika konstatēts, ka ir nepieciešami minimālie konkurences tiesību aktu piemērošanas principi, kas ir universāli piemērojami, neatkarīgi no tā, ka dažādās jurisdikcijās ir tiesiskas, kultūras un institucionālas atšķirības. Konkurences tiesību aktu piemērošanas procesam ir jābūt godīgam, prognozējamam un pārskatāmam, tajā apvienojot efektīvus noteikumus, objektīvas un neatkarīgas institūcijas un labu praksi. To par tādu ir jāuzskata skartajām un ieinteresētajām pusēm, kā arī pilsoņiem, šādā veidā nodrošinot sabiedrības uzticēšanos tiesībaizsardzības procesam. Ja piemērošanas procesā ir trūkumi, tas var diskreditēt izmeklēšanu, kaitēt pušu tiesībām, traucēt efektīvi piemērot konkurences tiesību aktus un iedragāt sabiedrības uzticēšanos.

Darbs ar šo jautājumu ESAO ir pastiprinājies kopš 2019. gada, diskusijās par pārskatāmību un procesuālo taisnīgumu pievēršot uzmanību tam, ka ir nepieciešami kopīgi konkurences tiesību aktu piemērošanas principi. Šā darba galvenais rezultāts ir šī rekomendācija.

#### Rekomendācijas izstrādāšanas process

Konkurences komiteja izvēlējās pārskatāmību un procesuālo taisnīgumu par vienu no ilgtermiņa tēmām savai 2019.–2020. gada darba un budžeta programmai divu gadu periodam. Rezultātā Konkurences komitejas 3. darba grupa par sadarbības un piemērošanas jautājumiem sāka rīkot apaļā galda diskusijas par šo jautājumu un izstrādāt šo rekomendāciju.

Rekomendācija tika pieņemta pēc 2 gadus ilga konsultāciju procesa. Šajā procesā noderīgi bija Starptautiskā konkurences iestāžu tīkla, “*Business at OECD*” (*BIAC*), Starptautiskās advokātu asociācijas, STP Konkurences komisijas, Apvienoto Nāciju Organizācijas Tirdzniecības un attīstības konferences, Pasaules Bankas un Pasaules Tirdzniecības organizācijas viedokļi. Ekonomisko regulatoru tīkls – ESAO Regulatīvās politikas komitejas apakšstruktūra – sniedza komentārus.

#### Rekomendācijas darbības joma

Rekomendācijā noteikti principi, pamatojoties uz kuriem dalībvalstis un citas valstis, kas nav dalībvalstis un īsteno šo rekomendāciju (kopā dēvētas par “īstenotājiem”), var izstrādāt un novērtēt savu konkurences tiesību piemērošanas sistēmu un veikt politikas reformas. Šie principi ir šādi: pārskatāmība un paredzamība; neatkarība, objektivitāte un profesionālisms; nediskriminācija un proporcionaliāte; savlaicīgums; jēgpilna iesaistīšanās; konfidenciālas informācijas un juridiskās privilēģijas aizsardzība; pārskatīšana tiesā.

Rekomendācija nostiprina citus starptautiskos standartus, kas paredzēti konkurences iestādēm, padarot tos par valdībām paredzētām augstāka līmeņa politikas rekomendācijām un gūstot valdību atbalstu to īstenošanā. Tas ir elastīgs instruments, kuru paredzēts piemērot saskaņā ar īstenotāju tiesisko regulējumu un institucionālo sistēmu.

#### Nākamie soļi

Konkurences komiteja uzraudzīs Rekomendācijas īstenošanu un ziņos Padomei piecus gadus pēc tās pieņemšanas un pēc tam – ne retāk kā ik pēc 10 gadiem. Tā apsvērs arī īstenošanas metodiskā līdzekļa izstrādi. Līdztekus tam sekretariāts turpinās pilnveidot attiecīgo analītisko darbu, rīkojot apaļā galda diskusijas, seminārus un konferences.

*Papildu informācija pieejama šādā tīmekļa vietnē: www.oecd.org/daf/competition/transparency-and­procedural- fairness-in-competition-law-enforcement.htm.*

*Kontaktinformācija: DAFCOMPContact@oecd.org.*

**PADOME**,

**ŅEMOT VĒRĀ** 1960. gada 14. decembra Konvencijas par Ekonomiskās sadarbības un attīstības organizāciju 5. panta b) apakšpunktu;

**ŅEMOT VĒRĀ** Padomes Rekomendāciju par apvienošanos pārskatīšanu [*OECD/LEGAL/0333*], Padomes Rekomendāciju par starptautisko sadarbību konkurences lietu izmeklēšanā un tiesas procesos [*OECD/LEGAL/0408*] un Padomes Rekomendāciju par efektīvu rīcību pret smagākajiem karteļa gadījumiem [*OECD/LEGAL/0452*];

**ŅEMOT VĒRĀ** darbu attiecībā uz pārskatāmību un procesuālo taisnīgumu konkurences tiesību aktu piemērošanas jomā citos starptautiskajos forumos, tostarp Starptautiskajā konkurences iestāžu tīklā;

**ŅEMOT VĒRĀ** to, ka pārskatāmība un procesuālais taisnīgums ir svarīgi elementi, lai varētu efektīvi un taisnīgi piemērot konkurences tiesību aktus, un ir nepieciešams, lai nodrošinātu tiesiskumu, pienācīgi ņemot vērā arī piemērošanas efektivitāti;

**ŅEMOT VĒRĀ** ilggadējo Konkurences komitejas darbu attiecībā uz pārskatāmību un procesuālo taisnīgumu konkurences tiesību aktu piemērošanas jomā, kas uzskatāmi parāda, ka pastāv minimālie pārskatāmības un procesuālā taisnīguma standarti, kuri ir universāli piemērojami;

**ŅEMOT VĒRĀ** to, cik svarīgi dalībvalstīm un citām valstīm, kas nav dalībvalstis un īsteno šo rekomendāciju (turpmāk – “īstenotāji”), ir vienoties par pārskatāmības un procesuālā taisnīguma standartiem konkurences tiesību aktu piemērošanā, lai varētu sekmēt valdību atbalstu to īstenošanā;

**ATZĪSTOT** to, ka konkurences tiesību aktu piemērošanai ir jābūt godīgai, prognozējamai un pārskatāmai, un to, ka ieinteresētajām pusēm un sabiedrībai šis process ir par tādu jāuzskata, kā arī to, ka šim procesam ir nepieciešami efektīvi noteikumi, objektīvas un neatkarīgas institūcijas un laba prakse;

**ATZĪSTOT**, ka pušu un trešo pušu sadarbība un iesaistīšanās ir galvenie faktori, kas veicina godīgu, efektīvu un rezultatīvu izmeklēšanu;

**ATZĪSTOT**, ka īstenotājiem ir atšķirīgi tiesiskie regulējumi un institucionālās sistēmas, kuru ietvaros tie īstenos šo rekomendāciju,

### pēc Konkurences komitejas priekšlikuma īsteno turpmāk minētās darbības.

**I. VIENOJAS**, ka šajā rekomendācijā tiek izmantotas turpmāk norādītās definīcijas.

* + **Konkurences tiesību aktu piemērošana** ir visas izmeklēšanas, apsūdzības vai lēmumu pieņemšanas

darbības, ko veic īstenotāju iestādes, kas ir tiesīgas piemērot konkurences tiesību aktus.

* + **Lēmums** ir izpildāms administratīvs lēmums un tiesas rīkojums vai spriedums.
  + **Konfidenciāla informācija** ir komercnoslēpumi un cita sensitīva informācija, kā arī jebkura cita informācija, kas tiek uzskatīta par konfidenciālu saskaņā ar piemērojamajiem tiesību aktiem.

**II. IESAKA** īstenotājiem izveidot skaidru tiesisko regulējumu konkurences tiesību aktu piemērošanai, nodrošinot skaidri definētus un publiski pieejamus konkurences likumus un noteikumus, kā arī normas, politiku vai norādījumus attiecībā uz konfidenciālas informācijas identifikāciju un apstrādi, kā arī nosakot pusēm un trešām pusēm taisnīgas un skaidras tiesības un pienākumus. Šajā nolūkā īstenotājiem ir jāveic turpmāk norādītās darbības.

### 1. Jānodrošina, lai konkurences tiesību aktu piemērošana būtu pārskatāma un prognozējama:

a) nodrošinot, lai būtu publiski pieejams to konkurences iestāžu tiesiskais regulējums un procedūras, kā arī piemērojamās procedūras un termiņi pieteikumu iesniegšanai, lai varētu pārskatīt lēmumus tiesā;

b) publicējot faktus, tiesisko pamatu un sankcijas, kas saistītas ar lēmumiem, tostarp izlīguma noslēgšanu (ievērojot konfidenciālas informācijas aizsardzības prasības);

c) sekmējot konkurences iestāžu prioritāšu attiecībā uz piemērošanu pārskatāmību;

d) atbalstot labākās prakses īstenošanu attiecībā uz starptautisko konkurences tiesību aktu piemērošanas pārskatāmību un procesuālo taisnīgumu.

### 2. Jānodrošina, lai konkurences tiesību aktu piemērošana būtu neatkarīga, objektīva un profesionāla:

a) garantējot, ka konkurences tiesību aktu piemērošanu veic atbildīgas valsts iestādes, kuras ir neatkarīgas, t. i., brīvas no politiskas iejaukšanās vai spiediena, un kuras interpretē, piemēro un īsteno konkurences tiesību aktus, pamatojoties uz attiecīgiem juridiskiem un ekonomiskiem argumentiem, kuru pamatā ir pārdomāti konkurences politikas principi;

b) nodrošinot, ka konkurences iestādes un tiesas pienācīgi ņem vērā visu attiecīgo informāciju un pierādījumus, ko tās iegūst;

c) pieņemot skaidrus un pārskatāmus noteikumus, lai novērstu, identificētu un izskatītu jebkādus būtiskus interešu konfliktus, kādi ir konkurences iestādei un tiesu amatpersonām, kas iesaistītas konkurences tiesību aktu piemērošanā;

d) nodrošinot, ka konkurences iestādēm ir pietiekami cilvēkresursi, finanšu līdzekļi un īstenošanas resursi, kā arī speciālās zināšanas konkurences tiesībās, ekonomikā vai citās saistītajās nozarēs, lai varētu efektīvi veikt savus pienākumus;

e) uzturot amatpersonu pienākumus glabāt dienesta noslēpumu attiecībā uz informāciju, kas saņemta, pildot darba pienākumus;

f) nodrošinot piemērotus izmeklēšanas un sadarbības instrumentus konkurences iestādēm, lai varētu efektīvi piemērot konkurences tiesību aktus.

### 3. Jānodrošina, lai konkurences tiesību akti tiktu piemēroti bez diskriminācijas, samērīgi un konsekventi visos līdzīgos gadījumos, jo īpaši:

a) piemērojot konkurences tiesību aktus saprātīgi, konsekventi un bez diskriminācijas, tostarp neatkarīgi no tā, kāda ir to pušu valstspiederība un īpašumtiesības, attiecībā uz kurām tiek veikta izmeklēšana;

b) pielāgojot izmeklēšanu atbilstoši katras lietas nopietnībai un specifikai, kā arī izvairoties no nevajadzīgu izmaksu un apgrūtinājumu radīšanas pusēm un trešām pusēm vai konkurences iestādei;

c) pieņemot vienotus noteikumus un vadlīnijas attiecībā uz konkurences tiesību aktu piemērošanas procesuālajām darbībām, piemēram, informācijas pieprasījumiem, pārbaudēm un mutvārdu paskaidrojumiem (iztaujāšanai), un nodrošinot, lai šīs darbības nebūtu ārpus izmeklēšanas jomas;

d) izmantojot iekšējos aizsardzības pasākumus attiecībā uz procesuālajām darbībām, lai nodrošinātu likumīgumu, proporcionaliāti un konsekvenci;

e) galvenajos posmos novērtējot izmeklēšanas gaitu un izlemjot, vai turpināt lietas izskatīšanu vai to izbeigt;

f) nodrošinot objektīvu lēmumu pieņemšanu, ko īsteno, veicot faktisko apstākļu un pierādījumu rūpīgu pārbaudi, kā arī izmantojot iekšējo savstarpējā līdzsvara un atsvara sistēmu attiecībā uz novērtējumiem un lēmumiem;

g) nodrošinot, ka saziņa starp lēmumu pieņēmēju (piemēram, attiecīgos gadījumos – konkurences iestādi vai tiesu) un pusēm, kā arī trešām pusēm notiek rakstveidā vai, ja saziņa ir mutiska, tā, ciktāl tas ir iespējams, tiek reģistrēta rakstiskā protokolā, kas ir daļa no lietas materiāliem vai dokumentiem.

### 4. Jānodrošina, lai konkurences tiesību akti tiktu piemēroti savlaicīgi:

a) noslēdzot konkurences tiesību aktu piemērošanu saprātīgā termiņā, ko īsteno, ņemot vērā lietas specifiku un sarežģītību, kā arī efektīvi izmantojot konkurences iestādes resursus;

b) nosakot un ievērojot tiesību aktu noteikumus vai konkurences iestādes vadlīnijas vai attiecīgos gadījumos nosakot iekšējos mērķus attiecībā uz termiņiem vai procesuālo darbību ilgumu, ko īsteno, ņemot vērā lietas specifiku un sarežģītību;

c) nodrošinot, lai konkurences iestādēm, pusēm un trešām pusēm būtu pieejams saprātīgs laika posms savu darbību un atbilžu sagatavošanai;

d) veicinot pušu sadarbību, lai izvairītos no kavēšanās, jo puses vai trešo pušu izvēles vai darbības var ietekmēt izmeklēšanas laika noteikšanu.

5. **Jāinformē puses un jāpiedāvā tām iespējas jēgpilni iesaistīties konkurences tiesību aktu piemērošanas procesā**, pienācīgi ņemot vērā izmeklēšanas efektivitāti:

a) nodrošinot, ka pusēm, tiklīdz tas ir iespējams un juridiski pieļaujams, tiek rakstveidā paziņots par izmeklēšanas uzsākšanu un tās tiesisko pamatu un priekšmetu, ciktāl tas nemazina izmeklēšanas efektivitāti;

b) izskaidrojot pusēm faktisko un tiesisko pamatu, bažas par konkurenci un izmeklēšanas statusu, tiklīdz tas ir pamatoti iespējams un atbilstoši konkurences tiesību aktu piemērošanas procesā;

c) nodrošinot, ka neviens konkurences iestādes publisks paziņojums par izmeklēšanas uzsākšanu un publikācija par iebildumiem, kas izvirzīti pret pusēm, netiek pasniegta kā lēmums par attiecīgo lietu;

d) sniedzot pusēm iespēju pienācīgā apmērā ar pārstāvja starpniecību paust viedokļus par jautājumiem par lietas būtību un procedūras jautājumiem saskaņā ar piemērojamajiem tiesību aktiem, noteikumiem vai vadlīnijām; tas ietver arī iespēju bez pietiekama iemesla nenoraidīt pušu lūgumus par to, lai pārstāvību nodrošinātu to izraudzīts juridiskās palīdzības sniedzējs;

e) nodrošinot pusēm galvenajos posmos jēgpilnas iespējas apspriest ar konkurences iestādi izmeklēšanas faktiskos apstākļus, gaitu un procesuālās darbības, kā arī attiecīgo juridisko un ekonomisko argumentāciju;

f) dodot pusēm pienācīgas aizstāvības iespēju pirms galīgā lēmuma pieņemšanas; tam ir jāietver šādas darbības:

i) jāinformē puses par iebildumiem, kas pret tām izvirzīti, un jāpiešķir tām piekļuve attiecīgajiem pierādījumiem, kurus savākusi konkurences iestāde vai tiesa vai kuri tai iesniegti (ievērojot konfidenciālās un privileģētās informācijas aizsardzības prasības);

ii) jānodrošina pusēm jēgpilna iespēja sniegt pilnīgu atbildi uz izvirzītajiem iebildumiem un iesniegt pierādījumus, kas apstiprina to argumentus, galvenajiem lēmumu pieņēmējiem;

g) ievērojot pušu attiecīgās tiesības neliecināt pret sevi;

h) pirms galīgā lēmuma pieņemšanas ņemot vērā to trešo pušu viedokļus, kurām attiecīgajā lietā ir likumīgās intereses.

6. **Jāaizsargā konfidenciālā un privileģētā informācija**, ņemot vērā aizstāvības tiesības un citas juridiskās tiesības, kā arī sabiedrības intereses attiecībā uz konkurences tiesību aktu pārskatāmu un efektīvu piemērošanu, jo īpaši:

a) nodrošinot, ka konkurences iestādes pienācīgi aizsargā pret to rīcībā esošas konfidenciālas informācijas nelikumīgu izpaušanu, un

b) apsverot tādas politikas izstrādi, atjaunināšanu vai stiprināšanu, kas attiecas uz konfidenciālu paziņojumu apmaiņu starp advokātiem un klientiem, kā arī ievērojot piemērojamās juridiskās privilēģijas.

7. **Jānodrošina piekļuve objektīvam pārskatīšanas procesam**, ko īsteno neatkarīga un no konkurences iestādes nodalīta strīdu izšķiršanas institūcija (t. i., tiesa, šķīrējtiesa vai apelācijas institūcija), izskatot lēmumus, tostarp obligātus procesuālus starplēmumus. Šajā nolūkā īstenotājiem ir:

a) jānodrošina iespēja tiesām veikt faktisko apstākļu un pierādījumu, kā arī konkurences iestādes pieņemto lēmumu pamatotības pārbaudi;

b) jānosaka, ka visiem lēmumiem ir jābūt rakstveidā, jābalstās tikai uz dokumentāli apstiprinātiem faktiem un attiecīgos gadījumos jāietver informācija par konstatētajiem faktiem, slēdzienu par piemērojamajām tiesību normām un attiecīgajām sankcijām;

c) jācenšas pārskatīšanu pabeigt saprātīgā termiņā, ņemot vērā lietas specifiku un sarežģītību.

8. **Periodiski jāpārskata** savs tiesiskais regulējums, valsts politika un konkurences iestādes noteikumi, procedūras un vadlīnijas, lai nodrošinātu, ka tās atbilst šai rekomendācijai, uzlabotu īstenošanas sistēmas un censtos nodrošināt labākas prakses konverģenci.

**III. AICINA** ģenerālsekretāru un īstenotājus izplatīt šo rekomendāciju.

**IV. AICINA** valstis, kas nav īstenotāji, pienācīgi ņemt vērā un stingri ievērot šo rekomendāciju.

**V. UZDOD** Konkurences komitejai:

a) nodrošināt forumu informācijas un pieredzes apmaiņai attiecībā uz šīs rekomendācijas īstenošanu un veikt brīvprātīgas salīdzinošās pārbaudes;

b) apsvērt iespēju izstrādāt metodisko līdzekli, lai palīdzētu īstenotājiem īstenot šo rekomendāciju;

c) ziņot Padomei par šīs rekomendācijas īstenošanu, izplatīšanu un turpmāko atbilstību ne vēlāk kā pēc pieciem gadiem pēc tās pieņemšanas un pēc tam – ne retāk kā ik pēc desmit gadiem.

## Par ESAO

Ekonomiskās sadarbības un attīstības organizācija (ESAO) ir unikāls forums, kurā valstis kopīgi meklē risinājumus ekonomiskiem, sociāliem un vides izaicinājumiem, ko rada globalizācija. ESAO arī velta ļoti daudz pūļu tam, lai sekmētu izpratni par jaunām parādībām un problēmām, piemēram, par korporatīvo pārvaldību, informācijas ekonomiku un izaicinājumiem, ko rada iedzīvotāju novecošana, un palīdzētu valdībām reaģēt uz šīm pārmaiņām. Šī organizācija nodrošina vidi, kurā valstis var salīdzināt politikas jomā gūto pieredzi, risināt kopīgas problēmas, noteikt paraugprakses piemērus un strādāt, lai saskaņotu politiku valsts un starptautiskā līmenī.

ESAO dalībvalstis ir: Amerikas Savienotās Valstis, Apvienotā Karaliste, Austrālija, Austrija, Beļģija, Čehijas Republika, Čīle, Dānija, Francija, Grieķija, Igaunija, Islande, Itālija, Izraēla, Īrija, Japāna, Jaunzēlande, Kanāda, Kolumbija, Koreja, Kostarika, Latvija, Lietuva, Luksemburga, Meksika, Nīderlande, Norvēģija, Polija, Portugāle, Slovākijas Republika, Slovēnija, Somija, Spānija, Šveice, Turcija, Ungārija, Vācija un Zviedrija. Eiropas Savienība piedalās ESAO darbā.

## ESAO juridiskie instrumenti

Kopš ESAO izveidošanas 1961. gadā tās ietvaros ir izstrādāti aptuveni 460 būtiski juridiskie instrumenti. Tie ir ESAO akti (t. i., lēmumi un rekomendācijas, ko saskaņā ar ESAO Konvenciju pieņēmusi ESAO Padome) un citi juridiskie instrumenti, kas izstrādāti ESAO ietvaros (piemēram, deklarācijas, starptautiskie nolīgumi).

Visi būtiskie ESAO juridiskie instrumenti – gan spēkā esošie, gan atceltie – ir uzskaitīti ESAO juridisko instrumentu tiešsaistes krājumā. Tie tiek grupēti piecās kategorijās.

* **Lēmumus** pieņem Padome, un tie ir juridiski saistoši visām dalībvalstīm, izņemot tās, kas to pieņemšanas laikā ir atturējušās no balsošanas. Tajos noteiktas īpašas tiesības un pienākumi, un tajos var būt ietverti uzraudzības mehānismi.
* **Rekomendācijas** pieņem Padome, un tās nav juridiski saistošas. Tajās atspoguļota politiska apņemšanās ievērot tajās ietvertos principus, un saskaņā ar tām tiek sagaidīts, ka īstenotāji darīs visu iespējamo, lai tās īstenotu.
* **Būtiskus apkopojošos dokumentus** pieņem atsevišķi sarakstā ietvertie īstenotāji, nevis ESAO institūcija, un tie ir pieņemti ministru līmeņa, augsta līmeņa vai cita veida sanāksmes rezultātā Organizācijas ietvaros. Parasti tajos noteikti vispārējie principi vai ilgtermiņa mērķi, un tie ir oficiāli.
* **Starptautiskie nolīgumi** tiek apspriesti un noslēgti Organizācijas ietvaros. Tie pusēm ir juridiski saistoši.
* **Vienošanās, saprašanās un citi instrumenti**. Laika gaitā ESAO ietvaros ir izstrādāti vairāki būtiski citu veidu juridiskie instrumenti, piemēram, Vienošanās par oficiāli atbalstītiem eksporta kredītiem, Starptautiskā saprašanās par jūras transporta principiem un Attīstības palīdzības komitejas (*DAC*) rekomendācijas.